આ નિર્ણય બાદ મેયર રફીયુદ્દીન શેખે મ્યુનિસિપાલિટીની આવક વધારવા ઝુંબેશ શરૂ કરી હતી અને તેમાં શહેરીજનોએ સાથ આપ્યો હતો. લોકોએ બાકી રહેલો પ્રોપર્ટી ટેક્સ ભરવાનું શરૂ કર્યું હતું અને એકાદ વર્ષમાં બાકીનો ટેક્સ રૂપિયા 30 કરોડ તિજોરીમાં જમા થયો હતો. એટલું જ નહિ, મ્યુનિસિપાલિટીની મલિકીની દુકાનો ભાડૂઆતોને પ્રિમિયમ લઇને નામ ટ્રાન્સફર કરી આપતાં તેની પણ આવક થઇ હતી અને જરીરિયાત મુજબ નજીવા દરે જીવન વિમા નિગમમાંથી લોન મેળવી વિકાસનાં કામો ચાલુ રાખ્યાં હતાં. મ્યુનિસિપલ તંત્ર તે વખતે આર્થિક સંકડામણમાં હતું પણ તે વખતના નેતાઓએ જનતા પર બોજો નાંખવાનું મુનાસિબ માન્યું નહોતું.